  Туспуктэм: Константин Вознесенских Наталия Сильвестрова Удмуртиын ӧлексыос но тазалыкъя сюбегатэм луонлыкъёсын адямиос пӧлын ӧнер устолыкъя «Абилимпикс-2023» VII улосвыл чемпионат кутскиз. Вожвылъяськонэ 310 адями пыриськоз, соос пӧлын 14 арескысен 115 дышетскисьёс, 165 студентъёс но 35 ӧнерчиос. Со сярысь элькун тӧролэн но кивалтэтлэн пресс-службазы ивортӥз. Пыриськисьёс «Вузкарон», «Сиён пӧран», «Экономика но бухучет», «Гижы буян», «Пу вылэ пужы пуктон», «Электронной арбериосты сэрттон но бичан», «Кылысь кылэ берыктон», «Курико венен пужыятскон», «Адаптивной физкультура», «Покчи классъёсты дышетӥсь» но мукет ӧръёсын ӵошатскозы. Озьы ик выль удысъёсъя быгатонлыкъёссэс эскерозы: «Массаж лэсьтӥсь», «Пулэсь шудонъёс лэсьтӥсь», «Чеберлыко дизайн», «Коррекционной педагогика», «Логопедия», «Агрономия», «Фоторепортер». Вожвылъяськон Ижкарысь, Воткаысь, Глазкарысь, Сарапулысь, Уваысь но Якшур-Бӧдьяысь дышетсконниосын 17 площадкаосын ортчоз. Удмуртиын вожвылъяськон 2017-тӥ арысен радъяське, котькуд ар компетенциослэн но, пыриськисьёслэн но лыдӟы будэ.  « 2017-т арын Чемпионатын вить гинэ компетенциос вал, туэ соос 40 ини. 2017-тӥ арын ужрадэ ӧлексы но тазалыкъя сюбегатэм луонлыкъёсын 27 нылпиос пыриськизы, туэ – 300-лэсь трос. Соос понна со асьсэды эскерыны луонлык, нош валтӥсез – уж сётӥсьёс асьсэлы асьсэлы ужасьёс шедьтыны быгато. Пиналъёсмы огъяросси люкетысь кузьымъёс утыса вуо, со элькунын шоръёзо ёзын ӧнерчиосты дасянлэсь ӟечлыксэ но нылпиосмылэсь, тазалыкенызы шуг-секытъёс шоры учкытэк, талантъёссэс азинтэмзэс возьматэ » Елена Никитина, Удмуртиысь дышетонъя но тодосъя министерстволэн ӧнерлыко дышетонъя ёзэтлэн кивалтӥсез Ӧнер устолыкъя чошатскон сяна, пыриськисьёслы деловой но дышетон программа дасямын, со улсын «Город мастеров» интерактивной адӟытон, ӧнеръёсын тодматскон, деловой шудонъёс, мастер-классъёс, котырес ӝӧкъёс радъяськозы. «Абилимпикс-2023» VII улосвыл чемпионатлы йылпумъянъёс 19-тӥ куартолэзе лэсьтозы. Вожвылъяськонлэн финалэз Москваын 17-25 коньывуонэ ортчоз. Ватсалом, «Абилимпикс» тазалыкъя сюбегатэм луонлыкъёсын адямиослы юрттэт сётонъя тужгес но бадӟым мынэт луэ, «Образование» йӧскалык ӵектос улсын радъяське. « «Абилимпикс» чемпионат, платформамылэн мукет но ӵектосъёсыз кадь ик, адямилэсь кужымзэс азинтон но быдэстон луонлыкъёслэсь пумтэм луэмзэс возьматэ. Ӧлексы муртъёсты калык пӧлын ужаны дышыны, быгатонлыкъёссэ уже кутыны куд-ог дыръя секыт луэ. Ӧнер устолыкъя вожвылъяськонъёсын вормисьёс шоры учкыса ми адӟиськомы, ӧлексы ӧнерчиос бадӟымесь азинлыкъёс басьтыны быгато шуыса. Оскисько, тросэзлы «Абилимпикс» чемпионатлэн улосвыл люкетаз пыриськон рос-прос ужан сюресазы нырысетӥ вамыш луоз » Алексей Агафонов, «Россия – страна возможностей» огазеяськонлэн кивалтӥсезлэн нырысетӥ воштӥсез Тодэ вайытом, 2020-тӥ арын Удмуртиысь студентъёс «Абилимпикс» йӧскалык чемпионатын медальёс утӥзы. Тегъёс: Тазалык Дышетон сӧсыръёс Удмуртия  